রাজ্য নির্বাচন কমিশন মনোনয়ন জমা দেওয়ার সময়সীমা বাড়িয়ে দিয়েও ১২ ঘণ্টার মধ্যে পিছিয়ে এল। জানিয়ে দেওয়া হল, পঞ্চায়েত নির্বাচনের মনোনয়ন পেশের সময়সীমা বাড়ছে না। মঙ্গলবার মনোনয়ন পত্র জমা দেওয়া যাবে না। 
বামেদের অভিযোগ তৃণমূল মন্ত্রীদের চাপেই এই বিজ্ঞপ্তি প্রত্যাহার করে নিল নির্বাচন কমিশন। বাম পরিষদীয় দলনেতা সুজন চক্রবর্তী একটি সংবাদমাধ্যমে দাবি করেন, তৃণমূলের চার মন্ত্রী মঙ্গলবার সকালে নির্বাচন কমিশনারের বাড়িতে যান। তাঁরাই চাপ সৃষ্টি করে এই বিজ্ঞপ্তি প্রত্যাহারে বাধ্য করেন। তিনি প্রশ্ন তুলছেন কেন এই চার মন্ত্রী নির্বাচন কমিশনারের বাড়িতে গেলেন?
যদিও কোন কোন মন্ত্রী রাজ্য নির্বাচন কমিশনার অমরেন্দ্রকুমার সিংহের বাড়িতে গিয়েছিলেন তা স্পষ্ট করেননি সুজন।

এই বিষয়ে অন্যান্য খবর

বামেদের ‘বিপুল’ ভাবে হারিয়ে ইতিহাস গড়ার পথে তৃণমূল, যে ৫টি প্রশ্ন উঠে গেল
একটি বিবৃতি! বুদ্ধের কাছে প্রত্যাশা সিপিএম কর্মীদের


যদিও মঙ্গলবার যে বিজ্ঞপ্তি জারি করে আগের নির্দেশ প্রত্যাহার করা হয়েছে, তাতে উল্লেখ করা হয়েছে, সোমবারের বিজ্ঞপ্তি জারি হওয়ার পর রাজ্য সরকারের বিশেষ সচিব এবং তৃণমূল কংগ্রেসের সহ-সভাপতি কল্যাণ বন্দ্যোপাধ্যায় চিঠি পাঠান। 


রাজ্য নির্বাচন কমিশনের মঙ্গলবারের বিজ্ঞপ্তি 


তাতে বলা হয়েছিল, মনোনয়নের সময়সীমা যদি বাড়াতে হত তাহলে আইন অনুযায়ী ভোটের আসল বিজ্ঞপ্তির উপরেই তা করতে হত। উপরন্তু মনোনয়নের সময়সীমা পেরিয়ে যাওযার পর তার সময়সীমা বাড়ানো আইনত ঠিক নয়। 
সোমবার নতুন করে বিজ্ঞপ্তি জারি করে মনোনয়নের সময়সীমা বাড়িয়েছিল এবং তা করা হয়েছিল দুপুর ৩টের সময়সীমা পেরিয়ে যাওয়ার পর। ফলে এই দু’টি কাজই আইনসিদ্ধ হয়নি।
এই কথাই আইনজীবী তথা তৃণমূল সাংসদ কল্যাণ বন্দ্যোপাধ্যায় তাঁর চিঠিতে উল্লেখ করেছিলেন। এই নতুন বিজ্ঞপ্তি যে সুপ্রিম কোর্টের নির্দেশের বিরুদ্ধে যায়, তাও উল্লেখ করেছিলেন কল্যাণ।
কারণ সুপ্রিম কোর্ট বলেছিল, যদি কোনও পক্ষের কোনও অভিযোগ থাকে, তাহলে তা আইন অনুযায়ীই করতে হবে। এক্ষেত্রে আইন মানা হয়নি।
এই সব আইনি জটিলতার কথা ভেবেই রাজ্য নির্বাচন কমিশনার তাঁর আগের বিজ্ঞপ্তি প্রত্যাহার করতে বাধ্য হয়েছে। 
কিন্তু এই আইনি দিকগুলি কেন আগে থেকে কমিশন নজরে রাখেনি। সেই প্রশ্নই উঠছে। একই সঙ্গে নির্বাচন কমিশনের উপর চাপ সৃষ্টি করার অভিযোগও উঠছে শাসক দলের উপর।